SKRIFTLIG FORESPØRGSEL E-3883/02

af Konstantinos Hatzidakis (PPE-DE) til Kommissionen

(13. januar 2003)

Om: Oplysninger om udnyttelsen af fællesskabsbevillingerne til integreret informationssystem i Grækenland

Websiden Ergorama under det integrerede informationssystem under tredje fællesskabsstøtteramme giver oplysninger om finansieringsoversigter for sektorbestemte og regionale operationelle programmer og om projekter, som er integreret i delprogrammerne. Men i det mindste i denne fase er der ikke oplysninger til rådighed om forpligtede bevillinger eller om udgifter, som skal gennemføres. På denne måde har de berørte instanser og borgere ikke relevant information til deres rådighed, men kun på baggrund af oplysninger fra de græske myndigheder.

Kan Kommissionen oplyse:

1. Finder den det ikke hensigtsmæssigt med regelmæssige mellemrum at opdatere websiden Ergorama med oplysninger vedrørende udnyttelsen af bevillingerne under den tredje fællesskabsstøtteramme?

2. Er det praksis i andre medlemsstater at de kompetente myndigheders relevante elektroniske informationssystemer giver oplysninger om udnyttelsen af fællesskabsbevillingerne?

Svar afgivet på Kommissionens vegne af Michaele Schreyer

(18. februar 2003)

1. Netstedet Ergorama (http://www.mnec.gr/ergorama/defaultx.asp) er den vigtigste adgang til forvaltningsinformationssystemet (M.I.S. eller ...- ) for alle parter (forvaltningsmyndigheder, fælles betalingsmyndighed, modtagere, ministerier og de græske borgere). Det indeholder mange oplysninger om strukturen i Fællesskabets støtterammer (FSR), operationelle programmer og prioritetscentret (i form af en række Excel-tabeller og Word- og Acrobat-dokumenter), men dette netsted har hidtil ikke givet oplysninger om udgifter og udnyttelse af bevillingerne.

Oplysninger om udgifter kan imidlertid findes på økonomiministeriets netsted (http://www.mnec.gr/ypourgeio/default.asp eller på det netsted, der er specielt udformet for FSR (http://www.hellaskps.gr/). Oplysningerne på disse netsteder stammer fra data, der er oplagret i MIS og opdateres hver anden til tredje måned.

2. Under drøftelser mellem de græske myndigheder og Kommissionen har man flere gange drøftet muligheden af at offentliggøre udgiftsoplysninger direkte på Ergorama. Dette overvejes nu af de græske myndigheder.

MIS-applikationerne er et uomgængeligt krav for alle medlemsstater. Men omfanget af oplysninger, der offentliggøres på deres netsteder (eller på deres finansministeriers relevante netsteder) varierer meget fra medlemsstat til medlemsstat. Alle medlemsstater opfylder minimumkravene (hvad angår offentligt tilgængelige oplysninger), men hver medlemsstat kan frit beslutte at give yderligere oplysninger på deres egne MIS-netsteder. Mens nogle medlemsstater har valgt at begrænse sig til det krævede minimum af oplysninger, tilbyder andre supplerende oplysninger og mange links.

Grækenlands Ergorama er blandt de mest detaljerede og informative netsteder. I øvrigt er nylige tilføjelser såsom endelige modtageres mulighed for direkte at koble sig ind på netstedet eller benytte et Oracle-værktøj (Discoverer) for at hente alle de nødvendige oplysninger via et direkte link til databasen, revolutionerende.

Det er også nyttigt at bemærke, at Kommissionen hvert år offentliggør en Analyse af strukturfondenes budgetudnyttelse, der omfatter alle Unionens lande. Den seneste udgave vedrører 2001 og blev offentliggjort i april 2002.